Իրեն ուղղված հարցերին Փաշինյանի տված պատասխաններում կարմիր թելի պես անցնում էր այն գաղափարը, որ իրավիճակը, որում հայտնվել են Հայաստանն ու քաղաքացիները՝ ոտնահարված իրավունքներ, աղքատություն, թանկացումներ, հեգնական վերաբերմունք իշխանավորների կողմից եւ այլն, պատահականության բերումով չէ եւ այդ ամենը մեծապես հետեւանք է նույն այդ քաղաքացիների ընտրության: Այսինքն՝ երբ այս կամ այն համապետական ընտրությունների ժամանակ նրանք քվեարկում են Հայաստանի հանրապետական կուսակցության կամ, օրինակ, ՀՀԿ ներկայացուցիչ Սամվել Ալեքսանյանի օգտին, այդպիսիով նրանց հիմք են տալիս կարծելու, որ քաղաքացիների հետ շատ էլ ճիշտ են վարվում: Քաղաքական գործիչներն ու լիդերներն, ըստ Նիկոլ Փաշինյանի, ունեն առաջնային պատասխանատվություն, բայց յուրաքանչյուրը ունի դերակատարում՝ առկա իրավիճակի ստեղծման հարցում: